KIRJALLINEN KYSYMYS E-0633/98 komissiolle esittäjä(t): Maartje van Putten (PSE) (9. maaliskuuta 1998)

Aihe: HIV-tartunnan ja AIDS:in ehkäisy AKT-maissa ja Keski- ja Itä-Euroopan maissa

Viitaten Euroopan parlamentin kehitys- ja yhteistyövaliokunnan järjestämään HIV:n ja AIDS:in ehkäisyä Keski- ja Itä-Euroopassa koskevaan erityiseen kuulemistilaisuuteen, jossa kävi ilmi, että HIV:in ja AIDS:in leviäminen on näissä maissa alkuvaiheessa ja jossa todettiin, että ennaltaehkäisevät toimet ovat välttämättömiä, voisiko komissio vastata seuraaviin kysymyksiin:

1. Ottaen huomioon, että useimmissa Keski- ja Itä-Euroopan maissa HIV/AIDS-epidemian leviäminen on alkuvaiheessa, sillä HIV-tartunnan saaneiden lukumäärä on kasvanut huomattavasti vuodesta 1995 alkaen, erityisesti riskiryhmien kuten katulasten ja ruiskua käyttävien huumeiden käyttäjien keskuudessa, ja ottaen huomioon, että unioni kiinnittää nykyisin huomiota Keski- ja Itä-Euroopan maihin laajentumisen vuoksi, mihin toimenpiteisiin komissio aikoo ryhtyä HIV-epidemian leviämisen seuraamiseksi alueella? Onko missään Itä-Euroopan maassa erityistä EU:n periaatetta ja/tai EU:n ohjelmaa, joka keskittyy nimenomaan HIV/AIDS:iin ja miten edellä mainitut riskiryhmät otetaan huomioon? Olisiko PHARE- ja TACIS-ohjelmat järjestettävä uudelleen siten, että HIV/AIDS:in ehkäiseminen ja seuranta kuuluisivat niihin?

2. Viitaten HIV/AIDS-epidemian mahdolliseen leviämisvaaraan Keski- ja Itä-Euroopan sekä entiseen Neuvostoliittoon kuuluneissa maissa, mitä korostettiin HIV/AIDS:ia koskevassa erityiskokouksessa Euroopan parlamentissa, mikä on alueella työskentelevien kansalaisjärjestöjen rooli HIV:in ja AIDS:in ehkäisemisessä? Kuinka moni näistä kansalaisjärjestöistä saa EU:n varoja? Mistä nämä määrärahat ovat peräisin?

3. Jotta HIV/AIDS-ohjelmia voidaan jatkaa kehitysmaissa, 20 miljoonan ecun summa on jaettu kahdeksannen EKR:n mukaisesti viisivuotista alueellista ohjelmaa varten, joka on kohdistettu kaikkiin AKT-maihin. Miten nämä määrärahat tullaan jakamaan ja mille väestöryhmille, esimerkiksi katulapsille, naisille jne.? Miten nämä määrärahat jakautuvat alueittain? Osoitetaanko nämä varat suoraan kansalaisjärjestöille vai jaetaanko ne paikallisten hallitusten kautta?

Komission jäsenen Hans van den Broekin komission puolesta antama vastaus (8. huhtikuuta 1998)

Komissio tietää Keski- ja Itä-Euroopan maiden terveydenhoidon tilasta. Maalausunnoissaan näiden maiden kyvystä liittyä yhteisöön komissio on erityisesti korostanut, että näiden maiden, Sloveniaa lukuun ottamatta, on välttämätöntä jatkaa sosiaaliturvajärjestelmänsä uudistamista, johon kuuluu terveydenhoitojärjestelmä, ja parantaa kansanterveyttä.

Liittymistä valmistelevan strategian yhteydessä Phare-ohjelmasta rahoitetaan terveydenhoitojärjestelmien uudistusohjelmia, jotta niistä saataisiin elinkelpoisia ja sosiaalisesti hyväksyttäviä ja jotta ne voisivat vastata asianmukaisiin kansanterveyden ongelmiin. Näiden ohjelmien erityinen kohdistaminen perusterveydenhoidon kehittämiseen ottaa huomioon yhdistyneellä ja erittäin konkreettisella tavalla ennaltaehkäisyn ja kansanterveyden kannalta vältettävissä olevat vitsaukset kuten aidsin. Siitä rahoitetaan myös sitä haluavien hakijamaiden osallistuminen neljään nykyiseen yhteisön kansanterveyden alan ohjelmaan, kuten aidsin vastaiseen ohjelmaan, Euroopan parlamentin ja neuvoston 29 päivänä maaliskuuta 1996 tekemän päätöksen n:o 647/96/EY ((EYVL L 95, 16.4.1996. )) mukaisesti, jolla hyväksyttiin aidsin ja eräiden muiden tartuntatautien ehkäisemistä koskeva yhteisön toimintaohjelma kansanterveyden alalla vuosiksi 1996-2000. Näiden maiden osallistuminen tulevaan epidemiologiseen ja tartuntatautien valvontaverkostoon on tarkoitettu tapahtuvaksi tarpeellisten oikeusperustojen puitteissa.

Kaikkien Phare- ja Tacis-ohjelmien osalta LIEN-ohjelmasta, joka käynnistettiin valtiosta riippumattomien järjestöjen aloitteesta, rahoitetaan mm. aidsin ennaltaehkäisyä ja hoitoa koskevia hankkeita. Esimerkkinä mainittakoon, että Keski- ja Itä-Euroopan maiden osalta kuusi valtiosta riipppumatonta järjestöä on saanut lähes miljoonan ecun verran vuosina 1995-1997 rahoitusta hankkeilleen, joiden tarkoituksena on välittömästi aidsin vastainen toiminta Puolassa, Romaniassa ja Albaniassa.

Hivin/aidsin vastaisella ohjelmalla kehitysmaissa on useita rahoituslähteitä, joita voidaan käyttää sen toimintaan. Pääosa varoista tulee Afrikan, Karibianmeren ja Tyynenmeren maiden (AKT-maat) kansallisista tavoiteohjelmista ja muiden kehitysmaiden osalta maan tai alueen erityisbudjetista.

Vuosittainen 15 miljoonan ecun budjettimääräraha voidaan myös käyttää innovatiiviseen ja kokeiluvaiheen toimintaan kaikissa kehitysmaissa. Alueellisen toiminnan rahoittamiseksi pääasiassa toimintakapasiteetin kasvattamisen, koulutuksen, tutkimuksen ja tietojen vaihdon alalla 'kaikille AKT' alueellisille rahastoille on tarkoitus myöntää 20 miljoonaa ecua seuraavaksi viideksi vuodeksi, ja määrärahojen jakomenettelyt ovat käynnissä.

Tämän ohjelman pääedunsaajina ovat haavoittuvassa asemassa olevat ryhmät, ja tästä on raportoitu kahdessa ohjelmaa koskevassa arviossa. Sitä, miten nämä 20 miljoonaa ecua jaetaan aluekohtaisesti, ei voida toistaiseksi ilmoittaa. Ohjelmassa ovat kuitenkin kumppaneina hallitukset, valtiosta riippumattomat järjestöt ja yksityinen sektori.

Euroopan parlamentti ja neuvosto hyväksyivät aidsin ja eräiden muiden tartuntatautien ehkäisemistä koskevan yhteisön toimintaohjelman kansanterveyden alalla, jolla katettaisiin aidsin leviäminen ja sen myötä vähennettäisiin tartuntatauteihin kuolleisuutta (ks. edellä alaviite 1). Ohjelman kesto on viisi vuotta (1996-2000) ja siihen voivat osallistua Keski-ja Itä-Euroopan assosioituneet maat Eurooppa-sopimusten lisäpöytäkirjoissa määrättyjen yhteisön ohjelmiin osallistumista koskevien ehtojen mukaisesti. Valmisteilla on assosiaationeuvoston päätösehdotus Unkarin ja Romanian osallistumisesta ohjelmaan. Slovenia, Liettua ja Bulgaria ovat myös ilmoittaneet olevansa kiinnostuneita osallistumaan ohjelmaan, kun taas Viro ja Puola eivät ole siitä kiinnostuneita. Jotta voitaisiin valvoa hiv-epidemiaa Euroopassa, kyseisestä ohjelmasta tuetaan Euroopan aids-epidemian ja hiv-tartunnan epidemiologista valvontakeskusta. Tämä järjestelmä mahdollistaa kansallisten valvontatietojen keräämisen, analysoinnin, tutkinnan ja tietojen levittämisen kaikkialle Eurooppaan.